נורית גפן

נורית גפן (נולדה ב-10 באוקטובר 1944) היא אשת טלוויזיה ושחקנית ישראלית.

ביוגרפיה
נולדה בשם נורית מקובר ברמת גן, טרם קום המדינה, לברוך וגאולה מקובר. משפחת אביה מפולין ומשפחת אימה מסוריה. בגיל 16, החלה לצאת עם יהורם גאון. לאחר כשנתיים וחצי נפרדו.
בנעוריה, סבלה מעקמת ועברה ניתוח בגיל 17. עקב כך שוחררה משירות בצה"ל.

בשנת 1969, בגיל 25, נישאה ליוצר יהונתן גפן בחצר ביתם של משה דיין ורות דיין. ב-1971 נולדה בתם, הסופרת והשחקנית שירה גפן, ובשנת 1973 נולד בנם, המוזיקאי אביב גפן.

בשנות השבעים נהפך בית המשפחה למוקד חשיפה, וקשיי משפחתה של גפן היוו עניין תקשורתי רב בעיתונים כמו "העולם הזה". לאורך השנים נהפכה גפן לדמות ציבורית, כשהתראיינה רבות על משפחתה הידועה, והודתה על תפקודה הלא יציב כאם לילדיה. גם גירושיה מיהונתן גפן היו מקור לעניין תקשורתי רחב.

בשנת 1979, בגיל 35 נרשמה ללימודי פילוסופיה והיסטוריה של המזרח התיכון באוניברסיטת תל אביב, והשלימה תואר ראשון. במקצועה, גפן היא מפיקת טלוויזיה ויחצ"נית, והיא שימשה חברת מערכת בערוץ השני ובערוצי הכבלים במשך למעלה משלושים וחמש שנה.

בשנת 1993, השתתפה בקליפ של בנה לשיר "בוכה על הקבר".
בשנת 2003 השתתפה בסרט "זהירות מצלמה" לצד יהודה ברקן וג'וזי כץ. באותה שנה השתתפה בסרט תיעודי על חיי בנה, "אביב", שרובו ערוך מחומר אותו צילמה בעצמה יחד עם בנה לאורך הנקודות החשובות בקריירה שלו.
בשנת 2005 שיחקה בסדרת הטלוויזיה של גור בנטביץ' "בסימן ונוס" לצד גורי אלפי, נטע גרטי ויהודה לוי.
בשנת 2007 השתתפה בסדרת הטלוויזיה "הבלוגרים", אשר שודרה בערוץ הילדים.

בשנת 2018 השתתפה בתוכנית הדוקו-ריאליטי "אף פעם לא מאוחר" של "רשת".
החל משנת 2021 משמשת כפאנליסטית קבועה בתוכנית "גלית ואילנית". החל משנת 2022, הגישה את הפודקאסט "באות בזמן" עם הבמאית ומפיקה דליה גוטמן. באוקטובר 2023, הודיעה על פרישתה.

אילן יוחסין

קישורים חיצוניים

הערות שוליים

נשות טלוויזיה ישראליות
אנשי טלוויזיה ישראלים
מפיקות טלוויזיה ישראליות
מפיקי טלוויזיה ישראלים
משתתפי אף פעם לא מאוחר
נורית
בוגרות אוניברסיטת תל אביב
בוגרי אוניברסיטת תל אביב
ישראליות שנולדו ב-1944
ישראלים שנולדו ב-1944